32001R0963
L 136/4
JURNALUL OFÍCIAL AL UNIUNII EUROPENE
REGULAMENTUL (CE) NR. 963/2001 AL COMISIEI
din 17 mai 2001
de stabilire a normelor de aplicare a Regulamentului (CE) nr. 1259/1999 al Consiliului în ceea ce privește ajutorul comunitar suplimentar și comunicarea de informații Comisiei
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1259/1999 al Consiliului din 17 mai 1999 privind stabilirea de norme comune pentru programele de ajutor direct din cadrul politicii agricole comune (1), în special articolul 11, prima liniuță,
întrucât:
(1)
Măsurile de dezvoltare rurală finanțate prin ajutorul comunitar suplimentar prevăzut în articolul 5 alineatul 2 din Regulamentul (CE) nr. 1259/1999 fac parte din programul de dezvoltare rurală în conformitate cu articolele 41-44 din Regulamentul (CE) nr. 1257/1999 al Consiliului din 17 mai 1999 privind ajutorul pentru dezvoltare rurală din partea Fondului European de Orientare și Garantare Agricolă (FEOGA) și de modificare și abrogare a anumitor regulamente (2). Comisia evaluează în consecință măsurile propuse în conformitate cu articolul 33 alineatul 2a din Regulamentul (CE) nr. 1750/1999 al Comisiei din 23 iulie 1999 privind stabilirea modalității de aplicare a Regulamentului (CE) nr. 1257/1999 al Consiliului privind ajutorul pentru dezvoltare rurală din partea Fondului European de Orientare și Garantare Agricolă (FEOGA) (3), modificat ultima dată de Regulamentul (CE) nr. 672/2001 (4).
(2)
Se impune stabilirea termenelor prevăzute în articolul 5 alineatul 2 din Regulamentul (CE) nr. 1259/1999 care reglementează posibilitatea acordării ajutorului comunitar suplimentar. Termenele trebuie să acorde suficient timp statelor membre pentru folosirea ajutorului comunitar suplimentar.
(3)
Articolul 5 alineatul 2 din Regulamentul (CE) nr. 1259/1999 prevede folosirea sumelor puse la dispoziție prin reducerea plății pentru anumite măsuri suplimentare la măsurile existente de dezvoltare rurală. Acest ajutor ar putea consta fie în ajutor pentru beneficiarii suplimentari ai măsurilor existente, inclusiv beneficiari ai noilor angajamente pentru acțiuni suplimentare în cadrul măsurilor existente, fie în ajutor pentru măsuri suplimentare. Ajutorul nu trebuie totuși folosit pentru simpla creștere a ratelor comunitare de cofinanțare a măsurilor deja prevăzute în documentele de programare a dezvoltării rurale. Pentru a se asigura trasabilitatea, sursa de finanțare pentru o acțiune multianuală întreprinsă de un beneficiar trebuie să rămână aceeași până la sfârșitul acțiunii respective.
(4)
Pentru a asigura informarea completă a Comisiei în legătură cu măsurile luate de statele membre pentru punerea în aplicare a Regulamentului (CE) nr. 1259/1999, în temeiul articolului 9, se impune adoptarea de norme privind conținutul și termenele comunicărilor.
(5)
Comitetul mixt format din comitetele de gestiune stabilite prin articolul 42 din Regulamentul (CE) nr. 1254/1999 al Consiliului (5) și articolele corespunzătoare din alte regulamente privind organizarea comună a piețelor agricole nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Ajutor comunitar suplimentar
(1) Sumele reținute în conformitate cu articolul 3 alineatul 2 și articolul 4 din Regulamentul (CE) nr. 1259/1999 se folosesc pentru plata ajutorului comunitar suplimentar prevăzut în articolul 5 alineatul 2 din regulamentul respectiv cel târziu până la sfârșitul celui de-al treilea an financiar următor celui în care sunt reținute.
(2) Ajutorul comunitar suplimentar pentru una sau mai multe dintre cele patru măsuri prevăzute în articolul 5 alineatul 2 din Regulamentul (CE) nr. 1259/1999 constă în ajutor acordat:
(a)
beneficiarilor suplimentari ai măsurilor existente incluse în documentele de programare a dezvoltării rurale prevăzute în articolul 44 alineatul 2 din Regulamentul (CE) nr. 1257/1999 și/sau
(b)
măsurilor suplimentare care urmează a fi incluse în documentele de programare a dezvoltării rurale.
Procentul contribuției comunitare la acest ajutor suplimentar este același cu cel prevăzut în documentul de programare a dezvoltării rurale pentru măsura în cauză.
(3) O acțiune multianuală întreprinsă de un beneficiar nu se finanțează alternativ într-un an de către ajutorul comunitar prevăzut în articolul 33 alineatul 2a din Regulamentul (CE) nr. 1750/1999 și într-un alt an de către ajutorul comunitar suplimentar prevăzut în articolul 5 alineatul 2 din Regulamentul (CE) nr. 1259/1999.
Articolul 2
Transmiterea informațiilor Comisiei
(1) Statele membre transmit Comisiei în conformitate cu articolul 3 din Regulamentul (CE) nr. 1259/1999 și cu privire la fiecare dintre sectoarele incluse în anexa la regulamentul respectiv:
(a)
o analiză a situației terenului agricol utilizat și a producției corespunzătoare, cu referire la posibilele efecte asupra mediului;
(b)
o descriere detaliată a măsurilor de mediu specifice, prevăzute în articolul 3 alineatul 1 din regulamentul respectiv, pe care statele membre le-au luat în lumina analizei prevăzute la litera (a);
(c)
o descriere detaliată a penalităților care au fost decise în conformitate cu articolul 3 alineatul 2 din regulamentul respectiv.
(2) În cazul în care statele membre decid să pună în aplicare articolul 4 din Regulamentul (CE) nr. 1259/1999, ele comunică o descriere detaliată a măsurilor adoptate în acest scop.
(3) Statele membre comunică o descriere detaliată a oricăror alte măsuri adoptate în temeiul Regulamentul (CE) nr. 1259/1999.
(4) Descrierile prevăzute în alineatele 1, 2 și 3 se referă la toate legile relevante ale statelor membre și/sau comunitare. Statele membre transmit aceste legi naționale Comisiei la cerere.
(5) Transmiterea informațiilor prevăzute în alineatele 1, 2 și 3 se realizează imediat ce măsurile în cauză au fost adoptate. Pentru măsurile adoptate între 1 ianuarie 2000 și 31 iulie 2001, transmiterea informațiilor se realizează până la 30 septembrie 2001.
(6) Statele membre prezintă în fiecare an, cel târziu până la 30 septembrie, o actualizare a repartizării, sub formă de ajutor comunitar suplimentar, a sumelor reținute în conformitate cu articolul 3 alineatul 2 și articolul 4 din Regulamentul (CE) nr. 1259/1999, împreună cu o declarație de cheltuieli în conformitate cu articolul 37 din Regulamentul (CE) nr. 1750/1999.
Articolul 3
Raport anual
(1) Până la data de 30 aprilie a fiecărui an, se înaintează Comisiei un raport anual de derulare privind punerea în aplicare a măsurilor și penalizărilor prevăzute în articolul 2 alineatele 1, 2 și 3, inclusiv o evaluare a efectelor lor. Primul raport de derulare se înaintează până la 30 aprilie 2002 și se referă la măsurile și penalizările puse în aplicare în anii 2000 și 2001.
Fiecare raport de derulare conține următoarele informații:
(a)
un rezumat al datelor fizice și financiare disponibile privind punerea în aplicare a măsurilor și penalizările prevăzute în articolul 2 alineatele 1, 2 și 3, urmat de o analiză a acestor date, inclusiv detalii privind problemele grave apărute;
(b)
o evaluare a evoluției către îndeplinirea obiectivelor operaționale declarate, pe baza informațiilor prevăzute în alineatul (a).
(2) În cazul în care nu se primește raportul până la 30 aprilie în fiecare an sau în cazul în care acesta e incomplet, Comisia suspendă pentru statul membru în cauză plata avansului privind cheltuielile finanțate în cadrul subpoziției 1A din FEOGA, Secțiunea Garantare, după cum urmează:
(a)
dacă nu se primește raportul până la 15 mai sau dacă acesta e incomplet la data respectivă, din avansurile care urmează a se plăti la începutul lunii iunie se retrage o sumă echivalentă cu sumele scăzute în temeiul articolului 3 alineatul 2 și al articolului 4 din Regulamentul (CE) nr. 1259/1999 între 1 mai și 15 octombrie în anul precedent;
(b)
dacă raportul se primește după 15 iunie sau dacă acesta e incomplet după data respectivă, din avansurile care urmează a se plăti la începutul lunii iulie se retrage o sumă echivalentă cu sumele scăzute în temeiul articolului 3 alineatul 2 și al articolului 4 din Regulamentul (CE) nr. 1259/1999 între 16 octombrie și 30 aprilie.
(3) Plata către statele membre în cauză a sumei reținute în conformitate cu alineatul 2 este condiționată de prezentarea raportului complet și se efectuează o dată cu plata ulterioară a celui de-al doilea avans.
Articolul 4
Intrare în vigoare
Prezentul regulament intră în vigoare în a șaptea zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 mai 2001.